## Uredba o izmjenama i dopunama Uredbe o unutarnjem ustrojstvu Ministarstva vanjskih poslova i europskih integracija te diplomatskih misija i konzularnih ureda Republike Hrvatske u inozemstvu

### NN 90/2006 (9.8.2006.), Uredba o izmjenama i dopunama Uredbe o unutarnjem ustrojstvu Ministarstva vanjskih poslova i europskih integracija te diplomatskih misija i konzularnih ureda Republike Hrvatske u inozemstvu

# VLADA REPUBLIKE HRVATSKE

**2120**

Na temelju članka 65. Zakona o vanjskim poslovima (»Narod­ne novine«, broj
48/96), članka 60. stavaka 1. i 2. Zakona o sustavu državne uprave (»Narodne
novine«, br. 75/93, 48/99, 15/2000, 127/2000, 59/2001 i 199/2003) i članka 8.
Zakona o izmjenama i dopunama Zakona o ustrojstvu i djelokrugu središnjih tijela
državne uprave (»Narodne novine«, broj 44/2006), Vlada Republike Hrvatske je na
sjednici održanoj 3. kolovoza 2006. godine donijela

## UREDBU

### O IZMJENAMA I DOPUNAMA UREDBE O UNUTARNJEM USTROJSTVU MINISTARSTVA VANJSKIH POSLOVA I EUROPSKIH INTEGRACIJA TE DIPLOMATSKIH MISIJA I KONZULARNIH UREDA REPUBLIKE HRVATSKE U INOZEMSTVU

Članak 1.

U Uredbi o unutarnjem ustrojstvu Ministarstva vanjskih poslova i europskih
integracija te diplomatskih misija i konzularnih ureda Republike Hrvatske u
inozemstvu (»Narodne novine«, broj 133/2005) u članku 2. riječi: »X UPRAVA –
Uprava za koordinaciju programa pomoći i suradnje s Europskom unijom« brišu se.

Članak 2.

U članku 18. iza riječi: »Luksemburg« stavlja se točka, a riječi: »i Njemačku«
brišu se.

Članak 3.

U članku 20. stavak 2. mijenja se i glasi:
»Za obavljanje opisanih poslova iz djelokruga rada Odjela ustrojavaju se
sljedeći odsjeci:
2.4.1. Odsjek za Njemačku, Austriju, Lichtenstein i Švicarsku;
2.4.2. Odsjek za Sloveniju, Češku, Mađarsku, Poljsku i Slovačku.«

Članak 4.

Podnaslov ispred članka 21. mijenja se i glasi: »2.4.1. Odsjek za Njemačku,
Austriju, Lichtenstein i Švicarsku«.

Članak 5.

Podnaslov ispred članka 22. mijenja se i glasi: »2.4.2. Odsjek za Sloveniju,
Češku, Mađarsku, Poljsku i Slovačku«.

Članak 6.

Članak 54. mijenja se i glasi:
»IV. UPRAVA – Uprava za međunarodnu gospodarsku suradnju sudjeluje u predlaganju
i osigurava provođenje gospodarskog dijela utvrđene vanjske politike RH, posebno
na području gospodarske diplomacije; prati, proučava, koordinira i unaprjeđuje
gospodarske odnose RH na bilateralnoj i multilateralnoj razini; koordinira te
osigurava učinkovito i pravovremeno korištenje programa pomoći i programa
razvojne suradnje koju RH prima iz inozemnih izvora; prikuplja, obrađuje i čini
dostupnim podatke o zakonskim okvirima i uvjetima poslovanja u drugim zemljama;
predlaže i koordinira imenovanja diplomata zaduženih za gospodarske poslove u
DM/KU, te usklađuje i prati njihovo djelovanje; obavlja koordinativnu ulogu i
aktivno surađuje s drugim institucijama RH u njihovim gospodarskim aktivnostima
u inozemstvu; u suradnji i koordinaciji s Ministarstvom gospodarstva, rada i
poduzetništva i Agencijom za promicanje izvoza i ulaganja prati i usklađuje
djelovanje podružnica Agencije za promicanje izvoza i ulaganja u inozemstvu;
koordinira djelovanje DM/KU s djelovanjem podružnica Agencije u inozemstvu;
promiče i štiti gospodarske interese RH i projekte od nacionalnog interesa;
prati i izvješćuje o svim važnim gospodarskim događanjima u svijetu, te
gospodarskim aktivnostima institucija RH, važnim za vanjsko-političke aktivnosti
RH; zajedno s mjerodavnim ministarstvima sudjeluje u bilateralnim i
multilateralnim pregovorima iz područja gospodarstva; inicira i sudjeluje u
promociji hrvatskog gospodarstva u inozemstvu; sudjeluje u radu mješovitih
odbora za gospodarsku suradnju; kontaktira sa stranim diplomatskim misijama i
konzularnim uredima u RH po poslovima i zadacima iz svog djelokruga, te obavlja
i druge poslove iz svog djelokruga.
U IV. UPRAVI – Upravi za međunarodnu gospodarsku surad­nju ustrojavaju se:
5.1. Odjel za gospodarsku bilateralu;
5.2. Odjel za gospodarsku multilateralu;
5.3. Odjel za poslovna istraživanja i analitiku.«.

Članak 7.

Podnaslov ispred članka 58. i članak 58. mijenjaju se i glase:

*»5.2. Odjel za gospodarsku multilateralu*

Članak 58.

Odjel za gospodarsku multilateralu prati gospodarske aktivnosti međunarodnih
organizacija, asocijacija, inicijativa i financijskih institucija, te
unaprjeđuje i koordinira suradnju; zajedno s nadležnim institucijama RH
sudjeluje u pregovaračkim timovima, odnosno multilateralnim pregovorima iz
područja gospodarstva; pregovara i koordinira programe pomoći i programe
razvojne suradnje iz inozemnih izvora; izrađuje posebne preglede, informacije,
izvješća i analize iz područja gospodarske multilaterale, te obavlja i druge
poslove iz svog djelokruga.«
Za obavljanje opisanih poslova iz djelokruga rada Odjela ustrojavaju se sljedeći
odsjeci:
5.2.1. Odsjek za gospodarske organizacije i integracije
5.2.2. Odsjek za razvojne projekte i međunarodnu pomoć.

Članak 8.

Ispred članka 59. dodaju se novi podnaslovi i novi članci 58.a, 58.b i 58.c koji
glase:

*»5.2.1. Odsjek za gospodarske organizacije i integracije*

Članak 58.a

Odsjek za gospodarske organizacije i integracije prati gospodarske aktivnosti i
surađuje sa specijaliziranim agencijama i ostalim institucijama iz sustava UN-a
(Ujedinjenih nacija), kao što su UNCTAD (Konferencija UN-a za trgovinu i
razvoj), UN/ECE (Ekonomska komisija za Europu), UNDP (Program UN-a za razvoj),
WIPO (Svjetska organizacija za zaštitu intelektualnog vlasništva), FAO
(Organizacija za hranu i poljoprivredu), ITC (Međunarodni trgovinski centar),
IFAD (Međunarodni fond za poljoprivredni razvoj), IMO (Međunarodna pomorska
organizacija), WTO (Svjetska trgovinska organizacija); aktivno prati i u
suradnji s nadležnim institucijama RH sudjeluje u aktivnostima WTO; sudjeluje u
pregovaračkom timu za pristupanje RH u EU; zajedno s ostalim nadležnim tijelima
RH sudjeluje u pregovorima o stvaranju zone slobodne trgovine u regiji-CEFTA,
prati djelovanje EFTA-e (Europsko udruženje slobodne trgovine) i sudjeluje u
radu Zajedničkog odbora RH-EFTA; prati aktivnosti međunarodnih financijskih
institucija kao što su IMF (Međunarodni monetarni fond), World Bank Group, EBRD
(Europska banka za obnovu i razvitak), EIB (Europska investicijska banka), CEB i
druge; koordinira radom institucija državne uprave u procesu pristupa RH u OECD
(Organizacija za ekonomsku suradnju i razvoj); aktivno sudjeluje u radu
gospodarskog dijela SEI-a, te ostalih inicijativa; prati rad ostalih
gospodarskih asocijacija kao što su BSEC (Organizacija za crnomorsku gospodarsku
suradnju), ECOWAS (Ekonomska zajednica zapadnoafričkih zemalja), SADC
(Južnoafrička razvojna zajednica), NEPAD (Novo partnerstvo za razvoj Afrike),
APEC (Azijskopacifička gospodarska zajednica), CARICOM (Karipska zajednica),
MERCOSUR (Zajedničko južno tržište), NAFTA (Sjevernoamerički ugovor o slobodnoj
trgovini), ALCA (Zona slobodne trgovine Amerika), IBD (Interamerička banka za
razvoj), CEPAL (Gospodarska komisija za Latinsku Ameriku i Karibe), ANZUS
(Australija, Novi Zeland, SAD), ESCAP (Gospodarsko i socijalno vijeće za Aziju i
Pacifik), ARF (Azijski regionalni forum).

*5.2.2. Odsjek za razvojne projekte i međunarodnu pomoć*

Članak 58.b.

Odsjek za razvojne projekte i međunarodnu pomoć koordinira te osigurava
učinkovito i pravovremeno korištenje programa pomoći i programa razvojne
suradnje koju RH prima iz inozemnih izvora; s drugim državama i međunarodnim
organizacijama vodi pregovore o oblicima i modalitetima suradnje te priprema
izvješća o korištenju i provedbi izvora pomoći. U svom radu usko surađuje s
donatorima, te tijelima državne uprave i područne (regionalne) samouprave u RH i
s tim u svezi informira sve sudionike u procesu o programima pomoći, te obavlja
i druge poslove iz svog djelokruga.

*5.3. Odjel za poslovna istraživanja i analitiku*

Članak 58.c.

Odjel za poslovna istraživanja i analitiku, putem diplomata zaduženih za
gospodarske poslove u DM/KU, prikuplja, obrađuje i čini dostupnim podatke o
zakonskim okvirima i uvjetima poslovanja u drugim zemljama; prati gospodarska i
tržišna zbivanja u zemljama s kojima RH ima ili želi razvijati značajniju
gospodarsku suradnju, o čemu po potrebi izrađuje sažeta izvješća i analitičke
prikaze; potiče i sudjeluje u promidžbi hrvatskih gospodarskih mogućnosti i
značajnijih nacionalnih projekata u inozemstvu; prati i po potrebi izrađuje
sažetke najznačajnijih zakona i propisa gospodarskog karaktera u zemlji; kroz
suradnju s DM/KU, oblikuje, izrađuje, održava i ažurira internetsku web stranicu
gospodarske diplomacije putem koje osigurava dostupnost prikupljenih podataka i
informacija, oblikuje i objavljuje Poslovne vodiče za pojedine zemlje
namijenjene hrvatskim potencijalnim izvoznicima, te ostvaruje mogućnost izravnog
kontakta šire poslovne zajednice u RH i Uprave za međunarodnu gospodarsku
suradnju, uključujući i mrežu gospodarskih savjetnika; obavlja i druge poslove
iz svog djelokruga.«

Članak 9.

U članku 63. stavak 2. mijenja se i glasi:
»U VI. UPRAVI – Upravi za konzularne poslove ustrojavaju se:
7.1. Odjel za državljanstvo i putne isprave;
7.2. Odjel za vize;
7.3. Odjel za strance;
7.4. Odjel za imovinskopravne poslove;
7.5. Odjel za međunarodnopravnu pomoć;
7.6. Odjel za koordinaciju i praćenje rada DM/KU i krizna stanja.«.

Članak 10.

Podnaslov ispred članka 65. i članak 65. mijenjaju se i glase:

*»7.2. Odjel za vize*

Članak 65.

Odjel za vize obavlja poslove koji se odnose na viznu politiku i vizni sustav
Republike Hrvatske, a osobito: provedba postupka i izrada prijedloga akata o
promjenama viznog sustava Republike Hrvatske; izrada nacrta međunarodnih ugovora
vezanih uz vizni režim; kontinuirano praćenje daljeg razvitka vizne politike i
standarda EU-e te s time u vezi poslovi vezani uz prilagodbu relevantnog
hrvatskog zakonodavstva acquis communautaireu; izrada prijedloga strategije
provedbenih planova za implementaciju EU standarda, te kontinuirano praćenje i
nadzor rada DM/KU u obavljanju konzularne funkcije izdavanja viza; naručivanje i
opskrba DM/KU naljepnicama viza te vođenje odgovarajućih evidencija i kontrola;
sudjelovanje u pripremi i izobrazbi konzularnog osoblja koje radi na poslovima
izdavanja viza u DM/KU; poslovi vezani uz stvaranje i održavanje hrvatske baze
podataka o vizama i dalji razvitak sustava K-IKOS, izdavanje viza; poslovi
vezani uz stvaranje i ažuriranje Zbirke specimena stranih putnih isprava;
praćenje i nadzor rada DM/KU u postupanju po zahtjevima za reguliranje statusa
stranaca u RH; posredovanje i koordinacija s hrvatskim DM/KU i stranim DM/KU u
vezi s ulaskom stranaca u RH i prelaskom državne granice; izrada izvješća,
naputaka i stručnih mišljenja koji se odnose na poslove iz djelokruga Odjela, te
obavlja i druge poslove iz svog djelokruga.«.

Članak 11.

Podnaslov ispred članka 66. i članak 66. brišu se.

Članak 12.

Podnaslov ispred članka 67. i članak 67. mijenjaju se i glase:

*»Odjel za strance*

Članak 67.

Odjel za strance obavlja poslove koji se odnose na izvješćivanje stranih DM/KU o
postupanjima prema strancima na osnovi Bečke konvencije o konzularnim odnosima;
deportaciju stranaca iz Republike Hrvatske; prosljeđivanje i dostavu upravnih i
drugih akata hrvatskih državnih tijela, koji se odnose na strance; dostavu
stranim DM/KU isprava i ostalih predmeta u vlasništvu stranaca; izdavanja
diplomatskih odobrenja za prelet i slijetanje stranih državnih i vojnih
zrakoplova te uplovljavanje stranih državnih i vojnih brodova; ishođenje
diplomatskih odobrenja za prelet i slijetanje hrvatskih državnih i vojnih
zrakoplova i uplovljavanje hrvatskih državnih i vojnih brodova; posredovanje u
vezi s ishođenjem odobrenja za ulazak u Republiku Hrvatsku i/ili prelazak
stranih vojnih osoba i vozila te vojnih transporta; izrada izvješća, naputaka i
stručnih mišljenja koji se odnose na poslove iz djelokruga Odjela, te obavlja i
druge poslove iz svog djelokruga.«

Članak 13.

Naslov ispred članka 98. te članci 98. do 112. s podnaslovima brišu se.

Članak 14.

Članak 125. mijenja se i glasi:
»Odjel za korporativni razvoj koordinira i obavlja poslove praćenja analize
stanja, procjena i planiranja razvoja (dugoročnog, srednjoročnog i godišnjeg)
službe vanjskih poslova u suradnji s Vladom Republike Hrvatske, nadležnim
ministarstvima i ostalim tijelima državne uprave, kao i nadležnim ustrojstvenim
jedinicama Ministarstva; vrši potrebne kadrovske, financijske i materijalne
analize i procjene kao osnove za planiranje; izrađuje prijedloge financijskih
planova, prijedlog proračuna i rebalansa proračuna, te izrađuje izvješća;
izrađuje prijedlog standardizacije pokretne i nepokretne imovine za potrebe
Ministarstva i DM/KU; surađuje s Vladom Republike Hrvatske i tijelima državne
uprave u poslovima iz djelokruga rada; priprema podloge za donošenje odluka
ministra, državnog tajnika za ustroj, razvoj i upravljanje i tajnika
Ministarstva, te obavlja i druge poslove iz svog djelokruga.
Za obavljanje poslova i zadaća iz ovog članka u Odjelu ustrojavaju se odsjeci:
12.4.1. Odsjek za planiranje i standardizaciju;
12.4.2. Odsjek za financijski plan i analizu.«

Članak 15.

Podnaslov ispred članka 128. i članak 128. brišu se.

Članak 16.

Članak 129. mijenja se i glasi:
»Odjel za upravljanje imovinom i podršku službe vanjskih poslova koordinira i
obavlja poslove praćenja, analize stanja i osiguranja materijalno tehničkih
pretpostavki za rad službe vanjskih poslova; koordinira i obavlja poslove
racionalizacije u korištenju materijalno-financijske imovine službe vanjskih
poslova; poslove planiranja i projekcije godišnjih projekata, materijalnih i
nematerijalnih investicija i izrade izvješća; obavlja poslove upravljanja
imovinom; obavlja stručne poslove oko kupnje i najma novih objekata za potrebe
DM/KU, te investicijsko tekuće održavanje postojećih; obavlja stručne poslove
opremanja novih i postojećih objekata; obavlja stručne poslove rekonstrukcije i
adaptacije postojećih objekata u vlasništvu Republike Hrvatske; surađuje i
koordinira aktivnosti s Odjelom za korporativni razvoj; kontaktira i surađuje s
Vladom Republike Hrvatske i tijelima državne uprave u poslovima iz djelokruga
rada; obavlja stručne poslove oko opremanja i uređenja DM/KU, rezidencija,
stanova u vlasništvu Republike Hrvatske; vodi zbirku umjetnina; priprema i
obavlja poslove investicijskog i tekućeg održavanja; kontaktira i obilazi DM/KU,
obavlja stručne poslove u svezi sa sukcesijom diplomatsko konzularne imovine
bivše SFRJ, sukladno Sporazumu o sukcesiji imovine bivše SFRJ; Aneks B, te
odluci Vlade Republike Hrvatske kojom se Ministarstva zadužuje za koordinaciju i
vođenje postupka sukcesije diplomatsko konzularne imovine bivše SFRJ; vrši
analize stanja, predlaže rješenja, te rješava njihove zahtjeve iz djelokruga
rada Odjela; priprema podloge za donošenje odluka ministra, državnog tajnika za
ustroj, razvoj i upravljanje i tajnika Ministarstva, te obavlja ostale poslove
iz svog djelokruga.
Za obavljanje poslova i zadaća iz ovog članka u Odjelu se ustrojavaju sljedeći
odsjeci:
12.5.1. Odsjek za podršku i praćenje DM/KU,
12.5.2. Odsjek za upravljanje nekretninama, održavanje i opremanje objekata;
12.5.3. Odsjek za sukcesiju diplomatsko konzularne imovine bivše SFRJ.«.

Članak 17.

Ispred članka 132. dodaje se novi podnaslov i članak 131.a koji glasi:

*»12.5.3. Odsjek za sukcesiju diplomatsko-konzularne imovine bivše SFRJ*

Članak 131.a

Odsjek za sukcesiju diplomatsko konzularne imovine bivše SFRJ obavlja stručne
poslove podrške Zajedničkom odboru za sukcesiju imovine bivše SFRJ, surađuje sa
Stalnim odborom za sukcesiju Vlade Republike Hrvatske i priprema stručne podloge
za sukcesiju diplomatsko konzularne imovine bivše SFRJ; koordinira rad svih
ustrojstvenih jedinica Ministarstva koje sudjeluju u postupku sukcesije
diplomatsko konzularne imovine; izrađuje analize i prijedloge planova za
sukcesiju diplomatsko konzularne imovine sukladno interesima Republike Hrvatske;
obavlja ostale poslove iz svoje nadležnosti.«

Članak 18.

Dopunjuje se i mijenja kategorizacija diplomatskih misija (PRILOG II.), koja je
sastavni dio ove Uredbe, a koja se ne objavljuje u »Narodnim novinama«.

Članak 19.

U tabelarnom prikazu (PRILOG IV.) okvirnog broja državnih službenika i
namještenika mijenja se okvirni broj državnih službenika i namještenika
potrebnih za obavljanje poslova Ministarstva.
Novi okvirni broj državnih službenika i namještenika potrebnih za obavljanje
poslova iz djelokruga Ministarstva, utvrđuje se u tablici (PRILOG IV.), koja je
sastavni dio ove Uredbe, a koja se ne objavljuje u »Narodnim novinama«.

Članak 20.

Ministar vanjskih poslova i europskih integracija uskladit će Pravilnik o
unutarnjem redu Ministarstva vanjskih poslova i europskih integracija te
diplomatskih misija i konzularnih ureda Republike Hrvatske u inozemstvu, s
odredbama ove Uredbe, u roku od 30 dana od njezina stupanja na snagu.

Članak 21.

Ova Uredba stupa na snagu osmog dana od dana objave u »Narodnim novinama«.

Klasa: 023-03/06-01/19
Urbroj: 5030109-06-1
Zagreb, 3. kolovoza 2006.

Potpredsjednica Vlade
i ministrica obitelji, branitelja
i međugeneracijske
solidarnosti
**Jadranka Kosor, dipl. iur**., v. r.

Uredba, NN 90/2006-2120
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)